راجا محمد احمد

راجا محمد احمد (Raja Muhammad Ahmed) پنجابی زبان تے ادب دے اک پاکستانی پنجابی لکھاری، ناول نگار، افسانہ نگار تے شاعر سی۔ 

نِجی زِندگی
راجا محمد احمد پنجاب، پاکستان دے ضلع جہلم دے پنڈ کوتل کنڈ وچ 18 مئی، 1951ء نُوں پَیدا ہوئے۔ مُڈھلی تعلِیم پنڈ دے سکُول توں حاصل کِیتی۔ جہلم توں انٹرمیڈیئٹ پاس کِیتا۔ اوہناں دے والد صاحب فوج وچ افسر سی، اوہناں دا تبادلہ نوشہرہ وچ ہوگیا، راجا احمد وی نال چلے گئے تے نوشہرہ توں گریجوئیشن کِیتی۔ 

راجا محمد احمد گریجوئیشن کرن مگروں 1971ء وچ کراچی آگئے۔ 1973ء وچ ابوظہبی آگئے تے اک فرم وچ اکاؤنٹینٹ ہوگئے۔ 

ادبی سفر
راجا احمد نے زمانہ طالب عِلمی وچ اخبارات وچ لِکھن دا آغاز کر دِتا سی۔ کراچی مُنتقل ہون توں بَعد ادبی سرگرمِیاں دا آغاز کِیتا۔ ماہنامہ "پنجابی زبان" لاہور تے ماہنامہ "لہراں" وچ افسانے تے لیکھ لِکھے۔ فیر کراچی وچ ای پنجابی ناول "کھیڈ مقدراں دی" لِکھیا جیہڑا 1974ء وچ چھپیا۔ اس ناول اُتے اوہناں نُوں پاکستان رائٹرز گلڈ ایوارڈ مِلیا۔ اس توں مگروں پنجابی کہانِیاں دا مجمُوعہ "دکھ دھرتی دے" لِکھیا جیہڑا 1985ء وچ چھپیا۔ 1985ء وچ اوہناں دے ناول دا دُوجا ایڈیشن چھپیا، جیہدی مُکھ دکھالی دی تقرِیب بہت شاندار سی تے مُلک دے نامور ادِیبّاں تے لکھارِیاں نے ایہدے وچ رلت کِیتی۔ 

راجا محمد احمد ابوظہبی وچ پنجابی مشاعرے تے پنجابی تقرِیبات دا اِنعقاد وی کردے رہے تے پنجابی ادبی پرھیا دی بنیاد رکھی۔ اوہناں نے نہ صِرف پاکستان وچ بلکہ پاکستان توں باہر رہ کے وی اپنی ماں بولی پنجابی دی بے مثال خِدمت کِیتی۔ 

لِکھتاں
 کھیڈ مقدراں دی (پنجابی ناول) 1974ء
 دکھ دھرتی دے (پنجابی افسانوی مجمُوعہ) 1985ء

وفات
راجا محمد احمد جکارتا، انڈونیشیا وچ 24 نومبر، 2019ء نُوں فَوت ہوگئے تے اپنے آبائی پنڈ کوتل کنڈ، ضلع جہلم وچ مدفُون نیں۔

باہرلے جوڑ
 فیس بُک پیج
 یُوٹِیوُب چَینل
 راجا احمد اظہار خیال کردے ہوئے

حوالے

گٹھ:پنجابی لکھاری
گٹھ:پنجابی ناول کار
گٹھ:پنجابی کہانی کار
گٹھ:پنجابی سیوک
گٹھ:پنجابی شخصیتاں
گٹھ:پنجابی مسلمان
گٹھ:ضلع جہلم دیاں شخصیتاں